ΟΔΗΓΙΑ ΤΟΥ ΣΥΜΒΟΥΛΙΟΥ της 22ας Μαρτίου 1971 περί τροποποιήσεως της οδηγίας της 9ης Απριλίου 1968 "περί εμπορίας του υλικού αγενούς πολλαπλασιασμού της αμπέλου" ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43, την πρόταση της Επιτροπής, τη γνώμη της Συνελεύσεως, τη γνώμη της Οικονομικής και Κοινωνικής Επιτροπής, Εκτιμώντας: ότι είναι απαραίτητο να τροποποιηθούν ορισμένες διατάξεις της οδηγίας του Συμβουλίου της 9ης Απριλίου 1968 περί εμπορίας του υλικού αγενούς πολλαπλασιασμού της αμπέλου(1)- ότι ο κανονισμός (ΕΟΚ) αριθ. 1388/70 του Συμβουλίου της 13ης Ιουλίου 1970 περί γενικών κανόνων ταξινομήσεως των ποικιλιών της αμπέλου(2), προβλέπει διατάξεις σχετικές με την καλλιέργεια ποικιλιών αμπέλου σε ορισμένες περιοχές- ότι γι' αυτό, μόνο το πολλαπλασιαστικό υλικό ποικιλιών των οποίων η καλλιέργεια επιτρέπεται σε ένα Κράτος μέλος δύναται να τίθεται σε εμπορία- ότι, για τούτο, δεν είναι πια απαραίτητο να συντάσσεται ένας κοινός κατάλογος ποικιλιών που θα απαριθμεί όλες τις ποικιλίες των οποίων το πολλαπλασιαστικό υλικό δύναται να τίθεται σε εμπορία ελευθέρως στην Κοινότητα- ότι είναι απαραίτητο, εν τούτοις, κάθε Κράτος μέλος να συντάσσει έναν κατάλογο ποικιλιών αποδεκτών προς πιστοποίηση και προς έλεγχο του προτύπου πολλαπλασιαστικού υλικού στο έδαφός του- ότι η κατάρτιση αυτών των καταλόγων πρέπει να πραγματοποιείται σύμφωνα με ομοιόμορφους κανόνες ώστε οι αποδεκτές ποικιλίες να είναι χωριστές, σταθερές και αρκετά ομοιογενείς- ότι, για να επιτελεσθούν οι έλεγχοι αποδοχής μιας ποικιλίας, πρέπει να καθορισθεί ένας σημαντικός αριθμός κριτηρίων και ελαχίστων εκτελεστικών προϋποθέσεων- ότι πρέπει επίσης να εξασφαλίζεται ότι οι έλεγχοι αυτοί πραγματοποιούνται, κατά το δυνατό, συγχρόνως με τις δοκιμές για την εκτίμηση της καταλληλότητος για σκοπούς καλλιεργείας, με στόχο την ταξινόμηση- ότι, εάν το πολλαπλασιαστικό υλικό αμπέλου δεν πολλαπλασιάζεται ή τίθεται σε εμπορία κάτω από κανονικές συνθήκες στο έδαφος ενός Κράτους μέλους, πρέπει να προβλεφθεί η δυνατότητα εξαιρέσεως αυτού του Κράτους από την υποχρέωση εφαρμογής της παρούσης οδηγίας- ότι βασικές τεχνικές τροποποιήσεις στα παραρτήματα πρέπει να διευκολύνονται με μια ταχεία διαδικασία- ότι μία από τις τεχνικές διατάξεις του παραρτήματος I της εν λόγω οδηγίας πρέπει να τροποποιηθεί, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Η οδηγία του Συμβουλίου της 9ης Απριλίου 1963 περί εμπορίας του υλικού αγενούς πολλαπλασιασμού της αμπέλου, τροποποιείται ως ακολούθως. Άρθρο 2 Οι διατάξεις του άρθρου 2 παράγραφος 2 αντικαθίστανται από τις ακόλουθες διατάξεις: "2. Τα Κράτη μέλη δύνανται μεταβατικώς, αφού τεθούν σε ισχύ οι νομοθετικές, κανονιστικές και διοικητικές διατάξεις που είναι απαραίτητες για τη συμμόρφωση προς τις διατάξεις της παρούσης οδηγίας, να προβλέπουν ότι το πολλαπλασιαστικό υλικό το οποίο έχει χρησιμοποιηθεί για την ίδρυση μητρικών φυτειών και φυτωρίων είναι ισότιμο με πολλαπλασιαστικό υλικό πιστοποιημένο ή ελεγμένο σύμφωνα με τις διατάξεις της παρούσης οδηγίας, αν, πριν από τη χρήση του, παρείχε τις ίδιες εγγυήσεις με το πιστοποιημένο ή ελεγμένο πολλαπλασιαστικό υλικό σύμφωνα με τις διατάξεις της παρούσης οδηγίας." Άρθρο 3 Το άρθρο 5 αντικαθίσταται ως εξής: "Κάθε Κράτος μέλος καταρτίζει έναν κατάλογο ποικιλιών αμπέλου επισήμως αποδεκτών προς πιστοποίηση και προς έλεγχο του προτύπου πολλαπλασιαστικού υλικού στο έδαφός του. Τον κατάλογο μπορεί να συμβουλεύεται οποιοδήποτε πρόσωπο. Καθορίζει τα βασικά μορφολογικά και φυσιολογικά χαρακτηριστικά τα οποία επιτρέπουν την διάκριση μεταξύ των ποικιλιών. Για τις ποικιλίες που είναι ήδη αποδεκτές την 31η Δεκεμβρίου 1971, μπορεί να γίνεται αναφορά στην περιγραφή η οποία δίδεται στις επίσημες αμπελογραφικές δημοσιεύσεις." Άρθρο 4 Οι ακόλουθες διατάξεις προστίθενται μετά το άρθρο 5: "Άρθρο 5α Τα Κράτη μέλη φροντίζουν μια ποικιλία να μη γίνεται αποδεκτή, εκτός εάν είναι διακεκριμένη, σταθερή και ικανοποιητικώς ομοιογενής. Άρθρο 5β 1. Μία ποικιλία θεωρείται διακεκριμένη αν, κατά τη στιγμή κατά την οποία ζητείται η αποδοχή, διακρίνεται σαφώς, από ένα ή περισσότερα σημαντικά μορφολογικά ή φυσιολογικά χαρακτηριστικά, από οποιαδήποτε άλλη ποικιλία αποδεκτή ή υποβληθείσα προς αποδοχή στο εν λόγω Κράτος μέλος. 2. Μία ποικιλία θεωρείται σταθερή αν, κατόπιν διαδοχικών πολλαπλασιασμών, παραμένει σύμφωνη με τον προσδιορισμό των ουσιωδών της χαρακτηριστικών. 3. Μία ποικιλία θεωρείται ικανοποιητικώς ομοιογενής αν, εξαιρουμένων σπανίων αποκλίσεων, τα φυτά που την αποτελούν είναι ομοιογενή ως προς το σύνολο των χαρακτηριστικών που λαμβάνονται υπόψη γι' αυτό το σκοπό. Άρθρο 5γ Τα Κράτη μέλη φροντίζουν ώστε οι ποικιλίες που προέρχονται από άλλα Κράτη μέλη να υπόκεινται στους ίδιους όρους με εκείνους οι οποίοι εφαρμόζονται στις εθνικές ποικιλίες, ιδίως όσον αφορά τη διαδικασία αποδοχής. Άρθρο 5δ 1. Τα Κράτη μέλη καθορίζουν, η αποδοχή ποικιλιών να είναι αποτέλεσμα εξετάσεων που πραγματοποιήθηκαν επίσημα, ιδίως σε καλλιέργεια και που καλύπτουν έναν ικανοποιητικό αριθμό χαρακτήρων της ποικιλίας η οποία πρόκειται να περιγραφεί. Οι μέθοδοι που χρησιμοποιούνται για τον καθορισμό χαρακτήρων πρέπει να είναι ακριβείς και αξιόπιστες. 2. Κατά τη διαδικασία η οποία προβλέπεται στο άρθρο 17, καθορίζονται, λαμβανομένων υπόψη των συγχρόνων επιστημονικών και τεχνολογικών γνώσεων: α) οι χαρακτήρες που πρέπει να καλύπτονται τουλάχιστον από τις εξετάσεις, β) οι ελάχιστοι όροι για την εκτέλεση των εξετάσεων. 3. Αν είναι γνωστό ότι πολλαπλασιαστικό υλικό μιας ποικιλίας τίθεται σε εμπορία σε ένα άλλο Κράτος με διαφορετική ονομασία, η ονομασία αυτή πρέπει να αναγράφεται επίσης στον κατάλογο. Άρθρο 5ε 1. Οι ποικιλίες που είναι αποδεκτές, ελέγχονται επισήμως κατά κανονικά διαστήματα. Αν ένας από τους όρους αποδοχής προς πιστοποίηση ή προς έλεγχο δεν πληρούται πλέον, η αποδοχή ακυρώνεται και η ποικιλία διαγράφεται από τον κατάλογο. 2. Ο κατάλογος ποικιλιών καθώς και οι διάφορες τροποποιήσεις του τροποποιούνται αμέσως στα άλλα Κράτη μέλη και στην Επιτροπή." Άρθρο 5 Το άρθρο 6 καταργείται. Άρθρο 6 Οι διατάξεις του άρθρου 12 παράγραφος 2 αντικαθίστανται από τις ακόλουθες διατάξεις: "2. Όπου δεν ισχύουν διατάξεις που θεσπίζονται από την Επιτροπή σύμφωνα με το άρθρο 3 παράγραφος 4 περίπτωση β), τα Κράτη μέλη δύνανται να ορίσουν ότι δύναται να τίθεται σε εμπορία το πολλαπλασιαστικό υλικό ορισμένων ποικιλιών αμπέλου, εάν έχει πιστοποιηθεί επισήμως ως "βασικό πολλαπλασιαστικό υλικό" ή "πιστοποιημένο πολλαπλασιαστικό υλικό"." Άρθρο 7 Το ακόλουθο άρθρο προστίθεται μετά το άρθρο 12: "Άρθρο 12α Τα Κράτη μέλη φροντίζουν ώστε να μην υπόκειται στο έδαφός τους σε περιορισμούς εμπορίας, ως προς την ποικιλία, το πολλαπλασιαστικό υλικό ποικιλιών αμπέλου το οποίο έχει εγκριθεί προς καλλιέργεια στο έδαφός τους ή σε τμήμα του εδάφους τους, σύμφωνα με τον κανονισμό (ΕΟΚ) αριθ. 1388/70." Άρθρο 8 Το ακόλουθο άρθρο προστίθεται μετά το άρθρο 17: "Άρθρο 17α Το Συμβούλιο, κατόπιν προτάσεως της Επιτροπής, και λαμβάνοντας υπόψη τις σύγχρονες επιστημονικές και τεχνικές γνώσεις, θεσπίζει τις τροποποιήσεις που πρέπει να γίνουν στα παραρτήματα." Άρθρο 9 Τα ακόλουθα άρθρα προστίθενται μετά το άρθρο 18: "Άρθρο 18α Σύμφωνα με τη διαδικασία που προβλέπεται στο άρθρο 17, ένα Κράτος μέλος, με αίτησή του, δύναται ν' απαλλάσσεται, ολικώς ή μερικώς, από την υποχρέωση εφαρμογής της παρούσης οδηγίας, εάν το πολλαπλασιαστικό υλικό της αμπέλου δεν πολλαπλασιάζεται ή δεν τίθεται σε εμπορία κανονικώς στο έδαφός του. Άρθρο 18β Η παρούσα οδηγία εφαρμόζεται με την επιφύλαξη του κανονισμού (ΕΟΚ) αριθ. 234/68 του Συμβουλίου της 17ης Φεβρουαρίου 1968 περί ιδρύσεως κοινής οργανώσεως αγοράς στον τομέα των ζώντων φυτών και των προϊόντων της ανθοκομίας(3)." Άρθρο 10 Το κείμενο του σημείου 5 του παραρτήματος I, πρώτο μέρος, αντικαθίσταται από το ακόλουθο κείμενο: "5. Επιβλαβείς μικροβιακές ασθένειες, ιδίως ο μολυσματικός εκφυλισμός και το κουλούριασμα, πρέπει να εξαλειφθούν από καλλιέργειες που προορίζονται για την παραγωγή βασικού πολλαπλασιαστικού υλικού. Οι καλλιέργειες που προορίζονται για την παραγωγή πολλαπλασιαστικού υλικού των άλλων κατηγοριών κρατούνται απαλλαγμένες από φυτά τα οποία παρουσιάζουν συμπτώματα επιβλαβών μικροβιακών ασθενειών." Άρθρο 11 Τα Κράτη μέλη θέτουν σε ισχύ, το αργότερο την 1η Ιουλίου 1972, τις νομοθετικές, κανονιστικές ή διοικητικές διατάξεις που είναι απαραίτητες για τη συμμόρφωση προς την παρούσα οδηγία. Πληροφορούν αμέσως περί αυτού την Επιτροπή. Άρθρο 12 Η παρούσα οδηγία απευθύνεται στα Κράτη μέλη. Έγινε στις Βρυξέλλες, στις 22 Μαρτίου 1971.

[Source: multi_eurlex | Tokens: 7647]